Video: Carl Niehaus in hegtenis geneemOudpres. Jacob Zuma en Carl Niehaus. (Foto: Carl Niehaus/Twitter) Carl Niehaus, Umkhonto weSizwe (MK)-veteraan, is Donderdag in Estcourt in KwaZulu-Natal in hegtenis geneem. Brig. Vishnu Naidoo, woordvoerder van die polisie, het gesê ŉ “prominente politieke figuur” is in hegtenis geneem op aanklag dat hy afsonderingsregulasies oortree het. “Die 61-jarige man het vanmiddag omstreeks 16:00 ŉ byeenkoms van sowat 100 mense gereël buite die Estcourt- korrektiewe sentrum,” het Naidoo bygevoeg. Niehaus is in hegtenis geneem terwyl hy besig was met ‘n regstreekse onderhoud met die SAUK. Oudpres. Jacob Zuma is ’n gevangene van die Estcourt-gevangenis. Die voormalige staatshoof het hom Woensdag kort voor middernag aan die polisie oorgegee het om sy 15 maande vonnis te begin uitdien. Niehaus was buite dié gevangenis om te betoog teen Zuma se aanhouding. Die rampbestuurregulasies bepaal dat openbare byeenkomste verbied word, met die uitsondering van begrafnisse waar ŉ maksimum van 50 mense toegelaat word. “Die verdagte is aanvanklik gewaarsku oor die samekoms en hy is daarna in hegtenis geneem toe hy die waarskuwing geïgnoreer het.” Hy is tans in polisieaanhouding en sal na verwagting tereg staan op aanklagte van die oortreding van die rampbestuurregulasies, het Naidoo gesê. “Hierdie inhegtenisneming moet ŉ waarskuwing wees aan enige voornemende oortreders dat verontagsaming van die afsonderingsregulasies, veral te midde van toenemende Covid-19-gevalle, nie geduld sal word nie.”